Der bliver blitzet på livet løs på Grenåvej i Risskov, hvor de aarhusianske stærekasser er blevet placeret.

De to fartmålere er blandt 20, der står rundt i landet, og placeringen er øjensynligt velvalgt.

Ekstra Bladet har modtaget tal for, hvor mange fartovertrædelser alle stærekasserne har fanget, og tallene viser, at den ene af Aarhus-kasserne er den næstmest aktive i landet.

Læs også Nyt hærværk på stærekasser i Risskov

Den har blitzet hele 7.237 fartsyndere frem til 8. august 2019 og er kun overgået af en stærekasse på Bogensevej i Næsby, der har taget billeder af 397 flere bilister.

De to aarhusianske stærekasser er placeret samme sted på Grenåvej nær krydset med Lystrupvej, men fotograferer i hver sin retning, og tallene viser, at det er bilisterne, der er på vej ud af byen, der har alt for tung speeder-fod.

Den, der måler bilister på vej ind mod byen, har 'blot' fanget 499 bilister, hvilket er næstfærrest af alle landets målere.

Millioner i kassen

Knap 70.000 gange har de 20 kasser blitzet bilister, og selv om de ifølge Rigspolitiet har en præventiv effekt, så har de også en effekt for statskassen.

Læs også Nye stærekasser i Aarhus smadret: Politiet søger vidner

Forudsætter man ifølge Ekstra Bladet, at alle blitzede bilister får den billigste fartbøde på 1.000 kroner, og den bliver betalt, så har statskassen tjent lidt over 69 millioner kroner ind til fællesskabet.

Anvender man samme regnemetode til Aarhus-kasserne, har de bidraget med 7,7 millioner kroner.